Cum cheltuiesc pilele lui Codrin Ștefănescu banii oamenilor cu dizabilități: două imprimante care funcționau deja ”au fost instalate cu 8.000 de lei”! Facturi care atestă cheltuieli inventate în instituțiile unde e cea mai mare nevoie de resurse

vineri, 16 martie 2018, 6:46

de Răzvan Luțac și Cătălin Tolontan

Pentru oamenii, pe bună dreptate, nelămuriți.

”De ce vă ocupați de lucruri mici?”, suntem întrebați.

Pentru că meseria noastră, ca ziariști, nu e să impresionăm.

O informație mică e, uneori, mai valoroasă decât multitudinea de opinii și păreri care vin de pretutindeni.

Căutăm faptele, oricât de mici, detaliul plictisitor uneori, și vi le oferim ca să înțelegeți cadrul general.

De multe ori, felul în care e făcută o achiziție din bani publici, minoră, dar aberantă, oglindește o metodă și un mod de lucru.

De pildă, să achiziționezi pe SEAP instalarea softului unor imprimante care erau deja folosite.

Și să faci instalarea unei imprimante la un preț nu de 200-400 de lei, cât se plătește pe piață, ci la 4.000 de lei, adică aproape jumătate din prețul imprimantei!

”Sunt omul de încredere al lui Codrin Ștefănescu”

Consiliul de Monitorizare a Implementării Convenției ONU privind Drepturile Persoanelor cu Dizabilități e o instituție cu multe cuvinte și cu puțini bani.

Plină de pile.

Conform propriilor mărturii, mulți dintre angajații de aici sunt prieteni sau „om de încredere” al cunoscutului politician PSD Codrin Ștefănescu.

”Om de încredere” și-a spus chiar Valentin Păduroiu, consilier al președintelui Consiliului.

”Codrin și-a trimis aici, în decembrie 2017, o nouă conducere. Care ce a făcut, printre primele cheltuieli? A dat unei firme aproape 2.000 de euro ca să instaleze două imprimante care funcționau, una chiar de șase luni”, spune unul dintre oamenii din Consiliu.

Factura îl confirmă.

Factura de configurare – instalare a multifuncționalelor deja configurate, instalate și funcționale

8.000 de lei instalarea a două imprimante!

Pe 27 decembrie 2017, Consiliul de Monitorizare, condus de perechea Florentin Butnaru – Valentin Păduroiu cumpără ”Servicii de Servicii configurare instalare multifuncţionale” de la firma UCAZ TIP SRL.

Două probleme.

Imprimantele, două la număr, erau instalate și folosite, conform mărturiilor celor din Consiliu!

Ele sunt marca Ricoh MP C2011SP cu „CILINDRU, TONERE SI DEVELOPER INCLUSE” și sunt cumpărate de la SC Arca Global Consult.

Una a fost achiziționată pe 11 mai 2017, a doua din 2 octombrie 2017.

În imaginile primite de ziar, ca să-și confirme mărturiile, se vede o una dintre imprimantele folosite.

Una dintre imprimantele Ricoh din sediul Consiliului de Monitorizare, în partea stângă a imaginii realizate chiar înainte ca Butnaru să fie uns președintele instituției

Prețul serviciului de instalare a softului este uriaș: 8.000 de lei, TVA inclus!

Adică 4.000 de lei de imprimantă, al cărui preț unitar este de 9.240 lei.

E o perfomanță să plătești nu pentru cumpărarea, ci pentru instalarea unor softuri aproape jumătate din prețul imprimantei!

În mod normal, costul instalării unei imprimante multifuncționale este, după estimări generoase, de 300-400 de lei bucata.

Patronul Dan Aurel Ioniță, prietenul președintelui Butnaru

A cui e firma UCAZ TIP SRL?

A lui Dan Aurel Ioniţă, fost coleg cu şeful Consiliului, Florinel Butnaru, în PP-DD, partidul lui Dan Diaconescu.

Ioniţă a fost senator între 2012-2016, fiind ales la braț cu Butnaru. Butnaru a trecut, în timpul mandatului, la PSD.

Iar Soția lui Aurel Ioniță, Silvia, apare pe factura cu cântec!

Dan Aurel Ioniță (foto PH Online)

Președintele Butnaru: „Nu e adevărat ce apare în SEAP!”

Președintele Consiliului de Monitorizare, Florinel Butnaru confirmă că imprimantele erau deja cumpărate și instalate și dă vina pe ”un băiat de la achiziții, care oricum a plecat și probabil el inventează toate poveștile astea”

– Domnule Butnaru, bună ziua. Vreau să vă întreb ceva de o achiziție făcută de Consiliul de Monitorizare pe 27 decembrie.

– 27 decembrie… Așa…

-E singura achiziție care apare în SEAP după numirea dumneavoastră. E vorba de configurarea și instalarea unor imprimante Ricoh.

-Atenție! Imprimantele pe care le avem au fost cumpărate și instalate de vechea conducere. Noi le-am găsit deja aici, funcționale.

Florinel Butnaru, președintele Consiliului de Monitorizare a Implementării Convenției ONU privind Drepturile Persoanelor cu Dizabilități

-Da. Însă ultima achiziție e datată 27 decembrie, când erați deja la conducere de 20 de zile. Și implică o nouă instalare. Care a costat 8.000 de lei!

-Domnule, de astea se ocupa un băiat de la achiziții. Nu m-am ocupat eu. Și pentru o achiziție precum asta, probabil, și pentru altele, acel băiat nu mai e acolo, a fost îndepărtat. Probabil el inventează toate poveștile astea.

-Totuși, instalarea e făcută de firma Ucaz Tip SRL, a unui domn care a fost, la fel ca dumneavoastră, ales senator PP-DD în 2012, Aurel Ioniță!

-Nu e adevărat, domnule! De la acel fost parlamentar Consiliul nu a făcut nicio achiziție!

-Ne scuzați, avem și factura, iar totul apare în SEAP.

–E fals, domnule, cine știe ce o fi făcut acel băiat de la achiziții. Nu a existat așa ceva, n-am avut vreo afacere cu acel domn.

Captura din Sistemul Electronic de Achiziți Publice pe care Butnaru o neagă: firma Ucaz Tip primește 6.655 lei fără TVA, 8.000 cu TVA, din partea Consiliului de Monitorizare pe contractul atribuit pe 27.12.2017

-Pe domnul Ioniță îl știți?

-Eu știu?! O exista, o trăi. N-am avut nicio cumpărare de la dânsul.

Vechea conducere, formată din președintele Marta Bencze și directorul de cabinet Matei Ghigiu, nu a dorit să comenteze cazul.



CITEȘTE ȘI PRIMA PARTE: